Všeobecne záväzné nariadenie obce Dolné Orešany č. 3/2011
o niektorých podmienkach držania psov v obci Dolné Orešany

Obecné  zastupiteľstvo v Dolných Orešanoch na základe samostatnej pôsobnosti podľa čl. 68 Ústavy SR a podľa § 6 ods.1 a  § 11  ods. 4 písm. g), zákona č. 369/1990 Zb. o obecnom zriadení v znení neskorších predpisov a v zmysle príslušných ustanovení zákona č. 282/2002 Z. z. v znení neskorších predpisov, ktorým sa upravujú niektoré  podmienky držania psov 

vydáva 

pre Obec Dolné Orešany

VZN č.  3/2011      o niektorých podmienkach držania psov v obci Dolné Orešany

Článok 1. 

Úvodné ustanovenia

1. Toto Všeobecne záväzné nariadenie (ďalej len VZN)  upravuje práva a povinnosti právnických a fyzických osôb pri držaní psov v obci Dolné Orešany, evidenciu psov, určuje zásady vodenia psov, postup pri znečisťovaní verejných priestranstiev a riešenie priestupkov.
2. VZN sa nevzťahuje na služobných psov, používaných podľa osobitných predpisov  (§ 1 ods. 2 zákona o držaní psov). 
Článok 2. 

Vymedzenie pojmov

Podľa zákona 282/2002 Z.z. v znení neskorších predpisov:

a) zvláštnym psom je pes
1. používaný súkromnými bezpečnostnými službami podľa osobitného zákona (Zákon č. 473/2005 Z. z. o poskytovaní služieb v oblasti súkromnej bezpečnosti a o zmene a doplnení niektorých zákonov (zákon o súkromnej bezpečnosti) v znení neskorších predpisov.) 
2. používaný horskou službou,
3. používaný pri záchranných prácach pri plnení úloh civilnej ochrany  (podľa Zákona NR SR č. 42/1994 Z. z. o civilnej ochrane obyvateľstva v z.n.p.)

4. poľovný,
5. ovčiarsky,
6. vodiaci,
7. používaný počas výcviku alebo súťaže konanej podľa medzinárodného alebo národného skúšobného poriadku, 

b) nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi (podľa § 24 a 25 Trestného zákona)

c) voľným pohybom psa je pohyb psa bez vôdzky mimo chovného priestoru alebo zariadenia na chov; za voľný pohyb psa sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.
Článok 3.

Evidencia psov

1. Každý pes držaný nepretržite viac ako 90 dní na území Slovenskej republiky podlieha evidencii psov (ďalej len "evidencia"). Držiteľ psa je povinný prihlásiť psa do evidencie          v lehote do 30 dní od uplynutia posledného dňa lehoty uvedenej v prvej vete v mieste, kde sa pes v danom roku prevažne nachádza.
 
2. Evidenciu vedie obec.

3.  Do evidencie sa zapisuje najmä:
a) evidenčné číslo psa,
b) tetovacie číslo alebo údaj o čipovaní psa, ak ho pes má,
c) meno, priezvisko a adresa trvalého pobytu držiteľa psa,
d) umiestnenie chovného priestoru alebo zariadenia na chov, v ktorom sa pes na území obce zdržiava, ak sa umiestnenie nezhoduje s miestom trvalého pobytu držiteľa psa,
e) skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, 

f) úhyn psa,
g) strata psa.

4. Každú zmenu skutočností a údajov, ktoré sa zapisujú do evidencie, je držiteľ psa povinný do 30 dní od zmeny skutočnosti alebo údaja oznámiť obci, kde je alebo má byť pes evidovaný.

5. Obec vydá držiteľovi psa zapísaného do evidencie evidenčnú známku psa (ďalej len "známka"). Na známke sa uvedie evidenčné číslo psa, názov obce, kde je pes evidovaný, a údaj o tom, či je pes nebezpečným psom. Známkou držiteľ psa preukazuje totožnosť psa.

6. Známka je neprenosná na iného psa. Odcudzenie, zničenie alebo stratu známky je držiteľ psa povinný do 14 dní odvtedy, čo odcudzenie, zničenie alebo stratu známky zistil, oznámiť obci, kde je pes evidovaný. Obec je povinná držiteľovi psa za úhradu, ktorá nesmie byť vyššia ako 3,50 eura, vydať náhradnú známku; suma úhrady v obci Dolné Orešany sa stanovuje      vo výške 2 €.
Článok 4. 

Vodenie psa

1. Vodiť psa mimo chovného priestoru alebo zariadenia na chov môže len osoba, ktorá je fyzicky a psychicky spôsobilá a schopná ho ovládať v každej situácii, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá, a zabraňovať vzniku škôd na majetku, prírode a životnom prostredí, ktoré by pes mohol spôsobiť.

2. Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí byť nebezpečný pes na vôdzke a mať nasadený náhubok.
 
3. Za psa vždy zodpovedá držiteľ psa alebo osoba, ktorá psa vedie alebo nad psom vykonáva dohľad.

4. Držiteľ psa a ten, kto psa vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol; ten, kto psa vedie, je povinný oznámiť osobe, ktorú pes pohrýzol, aj meno, priezvisko a adresu trvalého pobytu držiteľa psa. Súčasne je povinný skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi,  oznámiť obci, kde je pes evidovaný.

5. Podrobnosti o vodení psa:
a) Psa nemožno vodiť na miesta, na ktoré je vstup so psom zakázaný, okrem služobného psa počas služobného zákroku a vodiaceho psa. 

b) Psa nemožno nechať voľne pohybovať na miestach na verejnom priestranstve, kde je voľný pohyb spoločenských zvierat zakázaný, okrem služobného psa počas služobného zákroku. 

c) Pes, ktorý sa voľne pohybuje mimo chovného priestoru na miestach s povoleným voľným pohybom, musí byť riadne označený známkou s identifikačným číslom pre potreby kontroly alebo zistenia adresy majiteľa v prípade straty psa.

d) Zakazuje sa opustenie psa na verejnom priestranstve bez uviazania (napr. pred obchodom).

e) Nebezpečného psa nemožno uviazať ani ponechať samého bez uviazania na verejnom priestranstve. 

f) Na miestach so zákazom voľného pohybu, na chodbách i vo výťahoch obytných domov  možno psa viesť len na vôdzke, bezpečne pripevnenej na obojku alebo prsnom postroji. Vôdzku nemožno uviazať na tŕňový ani elektronický obojok. Pevnosť vôdzky a jej dĺžka musia byť primerané psovi a situácii tak, aby bolo možné psa ovládať v každej situácii. 
Článok 5. 

Vymedzenie miest zákazu vstupu so psom

1. Vstup so psom  je zakázaný do úradných budov, školských, zdravotníckych, športovo-kultúrnych zariadení, prevádzok obchodov a služieb, priestoru detských ihrísk a pieskovísk, na miestny cintorín, do domu smútku, do kostola, na  verejné zhromaždenia a na miesta označené tabuľami „zákaz vstupu so psom“. Toto označenie zabezpečí vlastník, správca alebo užívateľ budovy zariadenia. 

2. Verejné miesta, kde je vstup so psom zakázaný, je každý vlastník nehnuteľnosti povinný viditeľne označiť zákazom vstupu so psom. 

3. Zákaz vstupu sa nevzťahuje na služobného psa počas zákroku a vodiaceho psa. 

Článok 6. 
Znečisťovanie verejných priestranstiev

1. Ten, kto psa vedie, je povinný vodiť ho tak, aby zamedzil znečisťovaniu verejných priestranstiev, spoločných priestranstiev, verejnej zelene, spevnených plôch. Predovšetkým treba zamedziť znečisťovaniu spevnených plôch pred úradnými budovami (obecný úrad), prevádzkami obchodov a služieb, na obecných chodníkoch a komunikáciách, autobusových zastávkach, športoviskách a na miestach konania verejných zhromaždení.
2. Držiteľ psa alebo ten, kto  psa vedie, je povinný mať pri sebe vhodnú pomôcku alebo vrecúško (mikroténové, igelitové, papierové a pod.) na odstránenie psích výkalov. V prípade znečistenia verejného priestranstva výkalmi je povinný tieto bezprostredne odstrániť a uložiť na určené miesto. Určeným miestom je nádoba na  komunálny  odpad,  prípadne špeciálna označená nádoba.

3. Držiteľ psa je povinný dostaviť sa každoročne so psom k povinnému očkovaniu (proti besnote a iným chorobám) a na veterinárnu prehliadku pri ochorení psa. 

Článok 7. 

Priestupky

1. Priestupku sa dopustí držiteľ psa, ak:

a) neoznámi obci, v ktorej pes je evidovaný alebo má byť evidovaný, každú zmenu skutočností a údajov, ktoré sa zapisujú do evidencie, do 30 dní od ich zmeny,
b) neprihlási psa do evidencie,
c) umožní, aby psa viedla osoba, ktorá nespĺňa podmienky ustanovené v § 4 ods. 1 a 2 Zákona 282/2002 Z.z.
d) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane, 
e) neoznámi odcudzenie, zničenie alebo stratu známky,
f) nezabráni voľnému pohybu psa okrem priestorov na to určených.

2. Priestupku sa dopustí ten, kto vedie psa, ak:

a) neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe, ktorú pes pohrýzol,
b) nezabráni útoku psa na človeka alebo zviera alebo nezabráni inému spôsobu ich ohrozovania psom, 
c) neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v krajnej núdzi alebo v nutnej obrane,
d) nepreukáže známkou totožnosť psa,
e) nerešpektuje zákaz vstupu so psom alebo zákaz voľného pohybu psa,

f) neodstráni bezprostredne výkaly, ktorými pes znečistil verejné priestranstvo.

3. Za priestupok podľa odseku 1 a odseku 2 písm. a) až c) možno uložiť pokutu do 165 eur      a za priestupok podľa odseku 2 písm. d) až f) možno uložiť pokutu do 65 eur.

(4) Priestupky podľa tohto zákona prejednáva obec a v blokovom konaní orgán Policajného zboru.


(5) Na priestupky a ich prejednávanie sa vzťahuje Zákon Slovenskej národnej rady                 č. 372/1990 Zb. o priestupkoch v znení neskorších predpisov.

(6) Výnos pokút je príjmom rozpočtu obce okrem výnosu pokút uložených v blokovom konaní orgánmi Policajného zboru, ktorý je príjmom štátneho rozpočtu.
Článok 8.

Záverečné ustanovenia

1. Držiteľ psa je povinný pravidelne ročne uhrádzať obci Dolné Orešany daň za psa podľa platného VZN o miestnych daniach a miestnom poplatku za komunálne a drobné stavebné odpady na území obce Dolné Orešany. 
2. Toto VZN ruší a nahrádza VZN č. 6/2008.

3. Toto VZN nadobúda účinnosť dňom 28.9.2011.
Schválené obecným zastupiteľstvom obce Dolné Orešany dňa  12.9.2011.
Vyvesené dňa: 12.9.2011
Zvesené dňa: 28.9.2011

